**Ministru kabineta noteikumu projekta**

**"Grozījumi Ministru kabineta 2018. gada 9. janvāra noteikumos Nr. 27 "Darbības programmas "Izaugsme un nodarbinātība" 8.2.1. specifiskā atbalsta mērķa "Samazināt studiju programmu fragmentāciju un stiprināt resursu koplietošanu" pirmās un otrās projektu iesniegumu atlases kārtas īstenošanas noteikumi” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekta mērķis ir: 1) sniegt atbalstu darba vidē balstītas studiju programmas skolotāju sagatavošanai[[1]](#footnote-1) papildu aprobācijas pasākumiem 2021./ 2022. akadēmiskajā gadā, ieviešot atbalsta pasākumus arī programmas absolventiem, kā arī turpināt sniegt atbalstu vienotai programmas komunikācijai, centralizētai studējošo un izglītības iestāžu atlasei; 2) pilnveidot normatīvo regulējumu.  Noteikumu projekts stāsies spēkā Oficiālo publikāciju un tiesiskās informācijas likumā noteiktajā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts izstrādāts, ņemot vērā Deklarācijas par Artura Krišjāņa Kariņa vadītā Ministru kabineta iecerēto darbību 126. punktā un Valdības rīcības plāna Deklarācijas par Artura Krišjāņa Kariņa vadītā Ministru kabineta iecerēto darbību īstenošanai 126.1. pasākumā paredzēto, no kura izriet valdības apņemšanās īstenot pedagogu sagatavošanas izglītības programmu restartu, ceļot pedagoga profesijas prestižu, stiprinot skolotāju mentoru institūciju, turpinot īstenot pedagogu profesionālās attīstības stratēģiju un sniedzot atbalstu pedagogu sākotnējās izglītības attīstībai, Ministru kabineta 2020. gada 21. janvāra sēdes protokollēmuma (Nr. 3 39. §) 3. punktā noteikto uzdevumu un saskaņā ar Eiropas Savienības struktūrfondu un Kohēzijas fonda 2014.-2020. gada plānošanas perioda vadības likuma 20. panta 6. un 13. punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **I.** Informatīvajā ziņojumā „Darba vidē balstīta studiju programma skolotāju sagatavošanai: īstenošana un attīstība” (turpmāk – informatīvais ziņojums)[[2]](#footnote-2) sniegti priekšlikumi turpmākai rīcībai, kas paredz aprobēt jauno darba vidē balstīto otrā līmeņa profesionālās augstākās izglītības studiju programmu „Skolotājs” pedagoga profesionālās kvalifikācijas ieguvei pēc studiju pabeigšanas citā jomā (turpmāk arī – studiju programma). Saskaņā ar Ministru kabineta (turpmāk arī – MK) 2020. gada 21. janvāra sēdes protokollēmuma (prot. Nr.3 39.§) 3. punktā doto uzdevumu, Izglītības un zinātnes ministrijai (turpmāk – IZM) jānodrošina atbilstošu grozījumu izstrādi MK 2018. gada 9. janvāra noteikumos Nr. 27 “Darbības programmas “Izaugsme un nodarbinātība” 8.2.1. specifiskā atbalsta mērķa “Samazināt studiju programmu fragmentāciju un stiprināt resursu koplietošanu” pirmās un otrās projektu iesniegumu atlases kārtas īstenošanas noteikumi” (turpmāk – 8.2.1. SAM MK noteikumi) un iesniegšanu MK līdz 2021. gada 30. jūnijam par 2021./2022. akadēmiskajā gadā plānotajiem atbalsta pasākumiem.  Pēc informatīvā ziņojuma izskatīšanas MK 8.2.1. SAM MK noteikumi ir grozīti ar MK 2020. gada 28. janvāra noteikumiem Nr. 52 un MK 2020. gada 14. jūlija noteikumiem Nr. 436: 1) saistībā ar studiju programmas vienotu komunikāciju, studējošo un izglītības iestāžu piesaisti un atlasi līdz 2020. gada 30. jūnijam[[3]](#footnote-3), 2) saistībā ar studiju programmas papildu aprobācijas pasākumiem studiju programmā studējošajiem 2020./2021. akadēmiskajā gadā un studiju programmas vienotu komunikāciju, studējošo un izglītības iestāžu piesaisti un atlasi līdz 2021. gada 30. jūnijam. Ar šiem grozījumiem arī tika palielināts 8.2.1. specifiskā atbalsta mērķa “Samazināt studiju programmu fragmentāciju un stiprināt resursu koplietošanu” (turpmāk – 8.2.1. SAM) pirmajai kārtai un kopējais pieejamais finansējums, finansējumu pārdalot no 8.2.3. specifiskā atbalsta mērķa „Nodrošināt labāku pārvaldību augstākās izglītības institūcijās”[[4]](#footnote-4).  Lai sniegtu atbalstu studiju programmas komunikācijas un aprobācijas pasākumiem 2021./2022. akadēmiskajā gadā –t.i., no 2021. gada 1. jūlija līdz 2022. gada 30. jūnijam, nepieciešams veikt nākamos grozījumus 8.2.1. SAM MK noteikumos.  Studiju programmu 8.2.1. SAM pirmās kārtas projektu ietvaros izstrādā Latvijas Universitāte (turpmāk – LU) un Daugavpils Universitāte (turpmāk – DU), piesaistot Liepājas Universitāti (turpmāk – LiepU) kā sadarbības partneri. Projektu ietvaros plānota arī studiju programmas licencēšana, aprobācija, t.sk. mērķstipendijas studiju programmā studējošajiem, studiju programmas akreditācija Eiropas augstākās izglītības kvalitātes nodrošināšanas reģistra (*European Quality Assurance Register for Higher Education*) (turpmāk – EQAR) aģentūrā attiecīgā studiju virziena ietvaros un studiju programmas publicitāte.  Eiropas Savienības (turpmāk – ES) fondu 2014. – 2020. gada plānošanas perioda darbības programmā „Izaugsme un nodarbinātība” (turpmāk – DP) 8.2.1. SAM attiecībā uz pedagoģijas studiju programmām kā vienu no indikatīvajām atbalstāmajām darbībām nosaka pedagoģijas studiju programmu aprobāciju. DP noteiktais iznākuma rādītājs: jauno pedagoģijas studiju programmu skaits, kuru izstrādei un ieviešanai piešķirts Eiropas Sociālā fonda atbalsts, ietver arī jauno darba vidē balstīto studiju programmu (7 apakšprogrammas).  Saskaņā ar informatīvo ziņojumu un ar 2020. gada 28. janvāra grozījumiem 8.2.1. SAM MK noteikumos atbalstāmā darbība „jauno pedagoģijas studiju programmu publicitāte” tika papildināta ar vienotu komunikāciju par studiju programmu, centralizētu studējošo un izglītības iestāžu piesaisti un atlasi visām augstskolām, kas īstenos šo programmu. Savukārt ar 2020. gada 14. jūlija grozījumiem 8.2.1. SAM MK noteikumos atbalstāmā darbība „jauno pedagoģijas studiju programmu aprobācija” tika papildināta ar papildu atbalsta pasākumiem studiju laikā studiju programmā studējošajiem (vasaras ievadmācību loģistika un atbalsts, pilnveides grupas, mērķstipendijas visiem studējošajiem, prakses vadītāju atlīdzība).  Pamatojoties uz informatīvajā ziņojumā iekļautajiem priekšlikumiem par studiju programmas papildu aprobācijas pasākumiem, nepieciešams vēl precizēt 8.2.1. SAM MK noteikumos atbalstāmo darbību „jauno pedagoģijas studiju programmu aprobācija”, paplašinot tās tvērumu un iekļaujot tajā arī papildu atbalsta pasākumus studiju programmas absolventiem gadu pēc studiju pabeigšanas (indukcijas gada atbalsts).  Līdz ar to papildu atbalsta pasākumi studiju programmas absolventiem gadu pēc studiju pabeigšanas (profesionālās pilnveides grupas, personīgās izaugsmes piezīmes, stundu vērošana, mērķstipendijas indukcijas gada dalībniekiem) iekļaujas atbalstāmajā darbībā “jauno pedagoģijas studiju programmu aprobācija” un tiks īstenoti kā studiju programmas aprobācijas pasākumi. Šo pasākumu īstenošanu nodrošinās nodibinājums „Iespējamā misija” kā LU projekta sadarbības partneris.  Saskaņā ar informatīvo ziņojumu 2021./2022. akadēmiskajā gadā no 8.2.1. SAM pirmās kārtas papildu finansējuma[[5]](#footnote-5) plānoti šādi atbalsta pasākumi:   1. Vienota programmas komunikācija, studējošo un izglītības iestāžu piesaiste un atlase; 2. Mērķstipendijas studējošiem; 3. Prakses vadītāju atlīdzība; 4. Vasaras ievadmācību loģistika un atbalsts, pilnveides grupas; 5. Indukcijas gada atbalsts (profesionālās pilnveides grupas, personīgās izaugsmes piezīmes, stundu vērošana); 6. Mērķstipendijas indukcijas gada dalībniekiem.   2021./2022. akadēmiskajā gadā plānotajiem atbalsta pasākumiem nepieciešamais finansējums 1 099 477 EUR apmērā ir pārdalīts uz 8.2.1. SAM pirmo kārtu ar iepriekšējiem 8.2.1. SAM MK noteikumu grozījumiem. Ar šiem 8.2.1. SAM MK noteikumu grozījumiem (noteikumu projektu) nepieciešams palielināt finansējumu augstskolu projektiem.  Saskaņā ar informatīvo ziņojumu 2021./2022. akadēmiskajā gadā tika plānots nodrošināt 100 valsts finansētas studiju (budžeta) vietas[[6]](#footnote-6) studējošajiem LU, LiepU un DU, paredzot tam valsts budžeta finansējumu. Šo finansējumu plānots nodrošināt no IZM budžeta apakšprogrammas 03.05.00 “Snieguma finansējums augstskolu stratēģisko mērķu īstenošanai” un apakšprogrammas 03.11.00 “Koledžas”. Vienlaikus atlases rezultāti uzrāda, ka 2021./2022. akadēmiskajā gadā studiju programmā tiks uzņemti par 21 studējošajiem mazāk nekā sākotnēji plānots- t.i., plānots uzņemt 79 studējošos. Tas skaidrojams ar nemainīgi augstajām atlases prasībām, jo studiju programmā tiek uzņemti tikai tie kandidāti, kas iztur visas trīs atlases kārtas.[[7]](#footnote-7) Papildus iemesls ir neskaidrā Covid-19 situācija, kas cilvēkos mazina vēlmi mainīt savu esošo nodarbošanos. Studējošo skaitu ietekmē arī iespēja katram no atlasi izturējušiem kandidātiem piesaistīt atbilstošu izglītības iestādi.  No valsts budžeta finansējuma tiks īstenotas arī mentoru mācības (IZM budžeta apakšprogramma 01.11.00 „Pedagogu profesionālās kompetences pilnveidošana”). Savukārt mentoru atlīdzībai plānots pašvaldību finansējums.  Turpmāk sniegta detālāka informācija par 2021./2022. akadēmiskajā gadā plānotajiem atbalsta pasākumiem no 8.2.1. SAM finansējuma.  1. Vienota programmas komunikācija, studējošo un izglītības iestāžu piesaiste un atlase  2020. gadā nodibinājums „Iespējamā misija” kā 8.2.1. SAM pirmajā kārtā īstenotā LU projekta[[8]](#footnote-8) (turpmāk – LU projekts) sadarbības partneris uzsāka īstenot vienotu programmas komunikāciju, studējošo un izglītības iestāžu piesaisti un atlasi vairākās kārtās pirmajam un otrajam studiju programmas īstenošanas gadam. Šo pasākumu nepieciešams turpināt un nodrošināt finansējumu arī trešajā piesaistes un atlases gadā (no 2021. gada 1. jūlija līdz 2022. gada 30. jūnijam). Sagatavošanās darbus reflektantu piesaistei studiju programmai un atlasei nepieciešams uzsākt savlaicīgi, lai būtu iespējams piesaistīt vismaz 400 interesentu un nodrošināt veiksmīgu studējošo atlasi vairākās kārtās. Vienlaikus nepieciešama arī izvērstāka pārējo jauno pedagoģijas studiju programmu publicitāte, lai nodrošinātu plašāku studējošo piesaisti. Turklāt, visu pedagoģijas studiju programmu komunikācijai jābūt savstarpēji salāgotai kā laikā, tā arī satura ziņā. Efektivizējot valsts budžeta līdzekļus, plānots veidot vienotu pedagogu piesaistes kampaņas radošo ziņu, pielāgojot papildu komunikāciju uz darba vidē balstīto studiju programmu un pārējām pedagoģijas programmām. Centralizēti veidojot gan stratēģiju, gan iepērkot medijus, ir iespēja gan efektīvāk, gan lētāk panākt labāku rezultātu.  a) vienota programmas komunikācija un studējošo piesaiste 139 645 EUR:   1. komunikācijas radošās stratēģijas izstrāde studējošo piesaistes kampaņai (42 165 EUR); 2. mediju kampaņa vairākos piesaistes viļņos (72 480 EUR); 3. vienotai visu jauno pedagoģijas studiju programmu publicitātei (kopsummā vismaz 25 000 EUR), tādējādi nodrošinot plašāku studējošo piesaistes komunikācijas kampaņu arī šīm programmām.   b) studējošo atlase trīs kārtās, izglītības iestāžu piesaiste un atlase 281 401,20 EUR:   1. indikatīvi 4 pilna laika piesaistes speciālisti (78 267 EUR); 2. indikatīvi 9 atlases speciālisti ar dažādu noslodzi projektā atkarībā no atlases posma, kopā indikatīvi 5 pilnas slodzes ( 96 949 EUR); 3. izglītības iestāžu un mentoru piesaistes un atlases vadītājs, indikatīvi vairākiem darbiniekiem veidojot ind. 1 pilnas slodzes darbu (24 000 EUR); 4. programmas piesaistes komunikācijas platformas un integrēta atbalsta vadītājs ind. 0,7 slodzē (24 612 EUR); 5. programmas analītiķis ind. 0,6 slodzē (15 120 EUR); 6. LU projekta vadītāja administratīvais-finanšu asistents ind. 0,3 slodzē (5749 EUR); 7. administratīvās (netiešās) izmaksas (36 704,20 EUR).   Finansējumu vienotai programmas komunikācijai, studējošo un izglītības iestāžu piesaistei un atlasei plānots piešķirt LU projektam.  Projekta īstenošanas gaitā konstatēta nepieciešamība pārskatīt izmaksu savstarpējo sadalījumu programmas komunikācijai, studējošo un izglītības iestāžu piesaistei un atlasei. Sākotnēji izmaksas tika noteiktas, pamatojoties uz nodibinājuma „Iespējamā misija” līdzšinējo pieredzi. Ņemot vērā, ka komunikācijas radošās stratēģijas izstrāde un mediju kampaņa tiek īstenota publiskā iepirkuma ietvaros, šobrīd secināts, ka izmaksas šiem pasākumiem ir nepieciešamas mazākā apmērā, savukārt lielākas izmaksas veido nepieciešamais personāls studējošo piesaistes un atlases procesa nodrošināšanai, lai saņemtu 400-600 kandidātu pieteikumus un īstenotu atlasi 3 kārtās. Papildus secināts, ka programmētāja darbs turpmāk nav nepieciešams. Programmētāja vadībā ir ieviesta sistēma, ar kuras palīdzību iespējams monitorēt dalībnieku profesionālo attīstību apmācību un atbalsta procesā. Turpmāk nepieciešams turpināt veikt datu analīzi un veidot vienotu datu apstrādi, kas var notikt analītikas speciālista vadībā. Līdz ar to atšķirībā no sākotnēji plānotā finansējuma saskaņā ar informatīvo ziņojumu kopumā veidojas ietaupījums ind. 16 376,80 EUR apmērā. Radušos ietaupījumu IZM rosina novirzīt pārējo 8.2.1.SAM ietvaros izstrādāto pedagoģijas studiju programmu publicitātei, finansējumu novirzot LU projektam.  2. Mērķstipendijas studējošiem  Saskaņā ar informatīvajā ziņojumā ietverto priekšlikumu 2021./2022. akadēmiskajā gadā mērķstipendijas paredzētas visiem studējošiem 199,2 EUR apmērā mēnesī. Līdz ar to visi studējošie piedalīsies studiju programmas aprobācijā. Mērķstipendijas studējošiem plānots izmaksāt 12 mēnešus – no jūlija (imatrikulācija) līdz jūnijam (eksamtrikulācija), ņemot vērā, ka tā būs darba vidē balstīta studiju programma un studijas tiks uzsāktas jau jūlijā. Plānojot stipendijas 199,2 EUR mēnesī 100 studējošajiem 12 mēnešus, tika ieplānots nepieciešamais finansējums 239 040 EUR apmērā. Ņemot vērā, ka pēc aktuālajiem atlases rezultātiem plānoti 79 studējošie, nevis 100, šajā izmaksu pozīcijā veidojas ietaupījums 50 198,40 EUR.  Finansējumu mērķstipendijām atbilstoši studējošo skaitam katrā augstskolā plānots proporcionāli piešķirt LU projektam, 8.2.1. SAM pirmajā kārtā īstenotajam LiepU projektam (turpmāk – LiepU projekts)[[9]](#footnote-9) un 8.2.1. SAM pirmajā kārtā īstenotajam DU projektam (turpmāk – DU projekts)[[10]](#footnote-10). Studējošo atlases rezultāti uzrāda, ka LU varētu būt 63, LiepU – 7 un DU – 9 studējošie. Līdz ar to papildu finansējums ir šāds: LU – 150 595,20 EUR, LiepU – 16 732,80 EUR, DU – 21 513,60 EUR[[11]](#footnote-11).  Radušos ietaupījumu no mērķstipendijām IZM rosina novirzīt pārējo 8.2.1.SAM ietvaros izstrādāto pedagoģijas studiju programmu publicitātei, finansējumu novirzot LU projektam.  Vienlaikus 8.2.1. SAM MK noteikumos tiek precizēts, ka attiecībā uz otrā līmeņa profesionālās augstākās izglītības studiju programmu augstskolām nav nepieciešams izstrādāt atsevišķu nolikumu par mērķstipendiju saņemšanas kritērijiem un nosacījumiem, ņemot vērā, ka aprobācijā tiek iesaistīti un mērķstipendijas saņem visi šajā programmā studējošie. Savukārt mērķstipendiju saņēmēju pienākumi un uzdevumi studiju programmas aprobācijas procesā tiek noteikti papildvienošanās dokumentā starp studentu un augstskolu.  3. Prakses vadītāju atlīdzība  Papildus studiju programmā plānotajiem diviem kursiem “Prakse I” un “Prakse II” 20 kredītpunktu apjomā studējošo pedagoģiskās prakses ietvaros ir nepieciešams nodrošināt arī prakses vadītāja atbalstu studējošajiem mācību stundu analīzē un pilnveidē. Atbalsta personai jāatbalsta studējošos gan periodiski vērojot mācību stundas klātienē vai attālināti, gan periodiski izskatot studējošā veidotos mācību stundu plānus un sniedzot individuālu atgriezenisko saiti par mācību stundas struktūru un aktivitāšu mērķtiecīgumu, gan organizējot pieredzes dalīšanās un metodikas problēmjautājumu risināšanas seminārus. Papildus jāparedz arī transporta izmaksas uz vidēji 150 km (uz vienu vērošanas reizi), rēķinot 10 litrus degvielas patēriņu uz 100 km par cenu indikatīvi 1,3 EUR/litrā. Par vidējo prakses vadītāju likmi indikatīvi tiek ņemta LU studiju programmas pašizmaksas aprēķinā ierēķinātā prakses vadītāja likme 13,20 EUR stundā ar darba devēja VSOAI.  Kopējais finansējums (49 999,20EUR) 79 studējošo prakses vadītāju atlīdzībai un transporta izmaksām veidojas no:  a) mācību stundu vērošanas: 4 reizes x (8 stundas x 13,20 EUR + 15 litri x 1,3EUR) x 79 studējošie = 39 531,60 EUR;  b) atgriezeniskās saites par mācību stundu plāniem: 7 stundas x 79 studējošie x 13,20 EUR = 7 299,60 EUR;  c) 12 prakses vadītāju vadītām metodikas grupām: 12 grupas x 4 reizes x 5 stundas x 13,20 EUR= 3 168 EUR.  Atskaitot jau šobrīd LU studiju programmas pašizmaksas aprēķinā plānoto finansējumu viena prakses vadītāja 10 stundu darbam 132 EUR jeb 79 studējošiem gadā 10 428 EUR, papildus 2021./2022. akadēmiskajā gadā būtu nepieciešams finansējums 39 571,20 EUR apmērā. Attiecīgi vid. izmaksas uz 1 studentu būtu 500,90 EUR. Šo finansējumu atbilstoši studējošo skaitam katrā augstskolā proporcionāli plānots piešķirt LU, LiepU un DU projektiem. Studējošo atlases rezultāti uzrāda, ka LU varētu būt 63, LiepU – 7 un DU – 9 studējošie. Līdz ar to papildu finansējums ir šāds: LU – 31 556,78 EUR, LiepU – 3 506,31  EUR, DU – 4 508,11 EUR.  Saskaņā ar informatīvo ziņojumu prakses vadītāju atlīdzībai par 100 studējošajiem bija plānots finansējums 49 248 EUR, līdz ar to veidojas ietaupījums. Radušos ietaupījumu no prakses vadītāju atlīdzības 9 676,80 EUR apmērā, IZM rosina novirzīt pārējo 8.2.1.SAM ietvaros izstrādāto pedagoģijas studiju programmu publicitātei, finansējumu novirzot LU projektam.  Izvērtējot līdzšinējo pieredzi konstatēts, ka studējošajam sniegtais atbalsts no prakses vadītāju, mentoru un kuratoru puses ir sadrumstalots un visas iesaistītās puses saredz pilnveides iespējas. Līdz ar to līdz jaunā mācību gada sākumam (indikatīvi augusta beigas) visiem iesaistītajiem partneriem savstarpējās sarunās ir pārskatāms pienākumu (lomu) sadalījums starp mentoriem, prakses vadītājiem un kuratoriem, viešot skaidrību par atbildību sadalījumu un noslodzi, kā arī mazinot pienākumu sadrumstalotību. Tas arī palīdzētu sabalansēt atlīdzību iesaistītajam personālam un nepieciešamības gadījumā veikt finanšu iekšējo pārdalīšanu.  4. Vasaras ievadmācību loģistika un atbalsts, pilnveides grupas  Saskaņā ar informatīvo ziņojumu šim atbalsta pasākumam 2021./2022. akadēmiskajā gadā nepieciešams finansējums 147 060 EUR apmērā:  1) vasaras ievadmācības studējošajam plānotas pirms studiju uzsākšanas aptuveni 3 nedēļu garumā. Ievadapmācības palīdzēs studējošajam gūt pirmos priekšstatus par mācību satura plānošanu un vērtēšanu, efektīvas mācību stundas plānošanu, mācību priekšmeta metodikas pamatjautājumiem. Šis priekšnoteikums ir būtisks, jo bez ievadmācībām studējošie nevar uzsākt pedagoģisko praksi, savukārt, neuzsākot pedagoģisko praksi paralēli studijām, studējošie studiju gada laikā neiegūs pietiekamu pedagoģisko pieredzi. Tāpat ievadmācības ir ļoti nozīmīgas, lai liktu pamatus studējošo grupai kā savstarpēja atbalsta un pilnveides grupai, paredzot laiku, lai studējošie viens otru iepazīst, saliedējas, mācās, sadarbojoties viens ar otru, un, uzsākot intensīvo studiju procesu, var būt vērtīgs emocionāls un profesionāls atbalsts viens otram studiju gadā.  Vasaras ievadmācību ietvaros plānotas teorētiskās mācības divu nedēļu garumā, savukārt trešajā nedēļā plānotas praktiskās mācības, iesaistot skolēnus. Praktisko mācību laikā studējošie mācīsies vadīt nodarbības skolēniem, lai sagatavotos darbam skolā ar 1. septembri. Praktiskās mācības nedublēs citās ES fondu atbalsta programmās plānoto atbalsta veidu, ņemot vērā, ka šīm praktiskajām mācībām ir cits mērķis.  Vasaras ievadmācību tehniskā administratora (materiāli, grafiks un komunikācija ar pasniedzējiem u.c.), audzinātāja (saliedēšana, kovīzijas u.c.), loģistikas (pamatā vasaras ievadmācību pasniedzēju transporta izmaksas), uzturēšanās un saliedēšanas izmaksu prognozes balstītas uz nodibinājuma “Iespējamā misija” vasaras akadēmijas, kas plānota 25 cilvēkiem ar budžetu 20 600 EUR apmērā. Sākotnēji plānotais finansējums tiek nedaudz samazināts, ņemot vērā, ka tiek prognozēts mazāks studējošo skaits. Indikatīvi šobrīd tiek plānots finansējums 80 258 EUR. Atbilstoši valstī noteiktajiem drošības pasākumiem Covid-19 ierobežošanai iespējamas izmaiņas aktivitāšu formas plānojumā – attālināti vai klātienē, kas var radīt papildu izmaiņas izmaksu plānojumā.  2) paralēli akadēmiskajām pamatstudijām studējošiem jāturpina saņemt atbalstu visa gada garumā profesionālās pilnveides grupās. Tajās notiks kovīzijas, vīzijas formulēšana un ilgtermiņa mērķu un to plāna izvirzīšana sev un izglītojamajiem, refleksijas un pašvērtējuma prasmju attīstība, sadarbības prasmju uzlabošana, problēmrisināšana, savas pieredzes un resursu izvērtēšana, pašvirzīta profesionālā attīstība par mācību stundu plānošanu, savstarpēja atbalsta un ideju meklēšana un līderības attīstība. Visas šīs prasmes ir fundamentāli svarīgas, lai uzlabotu kvalitāti un ilgtspēju pārējām studiju programmas mācību komponentēm. Grupas tiekas vismaz 11 reizes gadā. Kuratori sniedz arī atbalstu studējošajiem individuāli pēc nepieciešamības. Pirmajā studiju gadā tika secināts, ka projekta dalībniekiem nepieciešama piederība mazākai grupai, kurai ir piesaistīts kurators, kurš regulāri strādā ar grupas savstarpējo sadarbību un atbalstu Covid-19 apstākļos. Būtiski, ka šādas grupas tiek saglabātas arī turpmāk. Tiek plānoti 4 pilnveides grupu kuratori 79 studējošajiem, kuri saņem nodibinājuma “Iespējamā misija” kuratora bruto algu mēnesī – 1300 EUR, plānotā noslodze 0,3, 10 mēnešus (19 280 EUR);  3) programmas piesaistes komunikācijas platformas un integrēta atbalsta vadītājs – ar papildu 0,3 slodzi, pieaugot darba apjomam (10 548 EUR);  4) programmas analītiķis – ar papildu 0,2 slodzi, pieaugot darba apjomam (5 040 EUR);  5) profesionālās pilnveides grupu programmas vadītājs ind. 0,5 slodzē (12 000 EUR);  6) studiju programmas saturiskais vadītājs ind. 0,3 slodzē (5 472 EUR);  7) LU projekta vadītāja administratīvais – finanšu asistents ind. 0,3 slodzē (5 749 EUR);  8) ind. administratīvās (netiešās) izmaksas (8713 EUR).  Šo finansējumu plānots piešķirt LU projektam.  Projekta īstenošanas gaitā konstatēta nepieciešamība pārskatīt izmaksu savstarpējo sadalījumu vasaras ievadmācību organizēšanai un profesionālās pilnveides grupām. Sākotnēji izmaksas tika noteiktas, pamatojoties uz nodibinājuma „Iespējamā misija” līdzšinējo pieredzi. Secināts, ka lielāku darba apjomu un attiecīgi izmaksas veido kuratoru darbs profesionālās pilnveides grupās. Vienlaikus secināts, ka programmētājs turpmāk nav nepieciešams (skat. skaidrojumu iepriekš). Papildus 2021./2022.ak.g. nedaudz samazinātas vasaras ievadmācību organizēšanas izmaksas, samazinoties prognozētajam studējošo skaitam un iespējams daļēji vasaras ievadmācības nodrošinot attālinātā veidā. Līdz ar to atšķirībā no sākotnēji plānotā finansējuma saskaņā ar informatīvo ziņojumu kopumā izmaksas nepalielinās, bet mainās to sadalījums pa atsevišķām pasākuma pozīcijām.  5. Indukcijas gada atbalsts (profesionālās pilnveides grupas, personīgās izaugsmes piezīmes, stundu vērošana)  Indukcijas gada atbalsts ietver profesionālās pilnveides grupas, kuru norises turpināšanos pēc studiju pabeigšanas ir svarīgi nodrošināt studiju programmas absolventiem arī indukcijas gadā, lai turpinātu virzīt jaunos pedagogus uz profesionālās pašizaugsmes mērķu izvirzīšanu, problēmrisināšanu un īpaši uz līderības attīstību. Indukcijas gadā profesionālās pilnveides grupas tiekas indikatīvi 44 reizes. Papildus profesionālās pilnveides grupām, kurators uzņemas arī sniegt atgriezenisko saiti par profesionālās pilnveides grupu dalībnieku pildītajām iknedēļas personīgās izaugsmes piezīmēm (kopā indukcijas gada laikā ind. 11 stundas uz 1 dalībnieku). Katram dalībniekam ik nedēļu ir jāuzstāda profesionālie mērķi, jāanalizē sava darbība, reflektējot par sasniegto. Šāda sistēma nodrošina regulāru atbalstu jaunā pedagoga profesionālajā izaugsmē.  Profesionālās pilnveides grupu kuratori četras reizes izglītības iestādes mācību gada laikā vēros dalībnieka mācību stundas, lai sniegtu ieteikumus profesionālajai pilnveidei. Kurators pārrauga dalībnieka virzību uz izvirzītajiem profesionālajiem mērķiem. Papildus atgriezeniskajai saitei par personīgās izaugsmes piezīmēm būtiski ir vērot dalībnieka darbu mācību iestādē, lai veicinātu vispārēju atbalstu mācību stundu kvalitātes, stundu plānošanas, vadīšanas, izglītojamo vērtēšanas, klasvadības prasmju attīstīšanas un pilnveides, darba kvalitātes uzlabošanas un kontroles, pašvērtējuma prasmju attīstības un turpmāko mācību vajadzību noskaidrošanas jomās. Viena mācību stundu vērošanas vizīte aizņem astoņas stundas un ir jāveic indikatīvi 90 dalībniekiem (pieņemot ind. 10% atbirumu) ar nodibinājuma “Iespējamā misija” kuratoru likmi 11 EUR stundā ar darba devēja VSOAI, kā arī jāparedz transporta izmaksas vidēji 150 km (vienai vērošanas reizei), rēķinot 10 litru degvielas patēriņu uz 100 km par cenu 1,3 EUR/litrā.  Saskaņā ar informatīvo ziņojumu šim atbalsta pasākumam 2021./2022. akadēmiskajā gadā kopā nepieciešams finansējums 107 906 EUR apmērā:   1. kuratori – profesionālās pilnveides grupas 38 720 EUR + atgriezeniskā saite par profesionālās izaugsmes piezīmēm 10 890 EUR + stundu vērošana, tai skaitā transporta izmaksas  38 700 EUR = ind. 88 310 EUR; 2. programmas analītiķis – ar papildu 0,2 slodzi, pieaugot darba apjomam: 5 040 EUR; 3. profesionālās pilnveides grupu programmas vadītājs – ar papildu 0,5 slodzi, pieaugot darba apjomam: 12 000 EUR; 4. administratīvās (netiešās) izmaksas: 2556 EUR.   Šo finansējumu plānots piešķirt LU projektam.  6. Mērķstipendijas indukcijas gada dalībniekiem  Līdzīgi kā studiju laikā ir nepieciešams turpināt nodrošināt mērķstipendiju maksājumus indukcijas gadā 11 mēnešus (no jūlija līdz maijam) 120 EUR apmērā uz katru indukcijas gada dalībnieku, lai nodrošinātu viņu tālāku iejušanos izglītības iestādes vidē un veicinātu palikšanu pedagoga profesijā. Mērķstipendijas apmērs noteikts 120 EUR mēnesī apmērā, kas ir mazāks nekā kvalifikācijas gadā (199,2 EUR mēnesī), ņemot vērā, ka indukcijas gadā slodze izglītības iestādē var būt lielāka nekā pirmā gada laikā. Sākotnēji tika pieņemts, ka indukcijas gadā būs ind. 90 dalībnieki, pieņemot 10% atbirumu no 100 studējošajiem. Uz doto brīdi studiju programmā ir 93 studējošie. Aprēķini par indukcijas gada izmaksām netiek mainīti, jo šobrīd nav precīzi zināms, cik būs absolventu, kā arī, cik būs indukcijas gada dalībnieku[[12]](#footnote-12).  Saskaņā ar informatīvo ziņojumu šim atbalsta pasākumam 2021./2022. akadēmiskajā gadā nepieciešams finansējums 118 800 EUR apmērā. Šo finansējumu plānots piešķirt LU projektam.  Ņemot vērā Covid-19 radītos digitālos izaicinājumus izglītības sistēmā, finansējums indukcijas gada īstenošanai, tāpat kā ietaupījumi no studiju programmas atbalsta pasākumiem tiek novirzīti LU projektam papildu mērķstipendiju piešķiršanai aptuveni 38 studentiem, kas uzņemti specifiskā atbalsta ietvaros izstrādātajā maģistra studiju programmā “Tehnoloģiju inovācijas un dizains izglītībai” un sniedz ieguldījumu tās aprobācijā, kā arī tai skaitā sniedz atbalstu izglītības iestādēm un jaunizveidotajām pašvaldībām saistībā ar digitalizācijas radītajiem izaicinājumiem izglītības iestādēs.  Novirzot LU projektā radušos ietaupījumus no otrā līmeņa profesionālās augstākās izglītības studiju programmas atbalsta pasākumiem papildu mērķstipendijām maģistra studiju programmā “Tehnoloģiju inovācijas un dizains izglītībai” (kopsummā orientējoši 76 252 EUR), studējošie papildu teorētiskajām studijām nostiprinās arī projektu un problēmu  risināšanas pieejas prasmes sadarbībā ar izglītības iestādēm un pašvaldībām, darbojoties reālā vidē un risinot izglītībā pašreiz aktuālus jautājumus.  Papildus minētajam Latvijas Izglītības un zinātnes darbinieku arodbiedrība (turpmāk – LIZDA) š.g. 29.jūnija MK sēdē izteica iebildumu, ka DVB studiju programmas absolventiem būtu jānosaka pienākums noteiktu laiku turpināt darbu skolā. Saskaņošanas sarunu laikā starp IZM, LIZDA un Latvijas Universitāti 30.jūnijā un 2.jūlijā IZM vērsa uzmanību, ka šāda nosacījuma ieviešanai vispirms būtu nepieciešams izstrādāt attiecīgu normatīvo regulējumu, pirms tam izvērtējot attiecīgā normatīvā regulējuma ieviešanas nepieciešamību un atbilstību cilvēka pamattiesībām (LR Satversmes 106. p. Ikvienam ir tiesības brīvi izvēlēties nodarbošanos un darbavietu atbilstoši savām spējām un kvalifikācijai. Piespiedu darbs ir aizliegts.). Vienlaikus IZM aicina pašvaldības līgumā, kas nosaka visu iesaistīto pušu (nodibinājums “Iespējamā misija”, jaunais pedagogs, universitāte, kurā jaunais pedagogs iegūst kvalifikāciju, pašvaldība un izglītības iestāde, kurā jaunais pedagogs strādās) tiesības, iekļaut motivējošus nosacījumus skolotāja nodarbinātībai pašvaldības izglītības iestādē ilgākam laika periodam.  Jaunās DVB studiju programmas studenti strādās izglītības iestādē, kā arī indukcijas gada laikā turpinās darbu izglītības iestādē, līdz ar to vismaz divus gadus būs nodarbināti kā pedagogi izglītības nozarē. Turklāt nodibinājuma „Iespējamā misija” 12 gadu pieredze rāda, ka, īstenojot mācību modeli ar papildu atbalsta pasākumiem jaunajiem skolotājiem, tiek nodrošināts, ka tie izvēlas turpināt darbu skolās arī pēc dalības programmā noslēgšanas – darbu izglītības nozarē kā skolotāji, izglītības vadībā un ar izglītību saistītā uzņēmējdarbībā turpina 78% no absolventiem.  Ar noteikumu projektu 8.2.1. SAM pirmās kārtas ietvaros **komercdarbības atbalsta sniegšana nav paredzēta**. Izmaksas sadarbības partnerim – nevalstiskajai organizācijai – tiek plānotas LU projektā, kurā sadarbības partneris iesaistīsies ar saviem cilvēkresursiem kā projekta īstenošanas personāls, personālam sedzot vienīgi faktiskās nepieciešamās izmaksas, kas būs pamatotas un pierādāmas. Tādējādi nevalstiskajai organizācijai ekonomiskās priekšrocības netiks radītas. Līdz ar to neizpildās visas Komercdarbības atbalsta kontroles likuma 5. pantā minētās valsts atbalsta pazīmes un joprojām tiks īstenots **projekts, kas nav saistīts ar saimnieciskās darbības veikšanu vai nekvalificējas kā komercdarbības atbalsts.**  Tiesiskās paļāvības un tiesiskās noteiktības princips tiks ievērots, ņemot vērā, ka noteikumu projekts paredz plašākas iespējas studiju programmas aprobācijas īstenošanai, ietverot arī papildu atbalsta pasākumus studiju programmas absolventiem, kā arī papildu finansējuma piešķiršanu, kas vērtējamas kā labvēlīgas izmaiņas. Atbalstāmās darbības pēc būtības netiek mainītas, tiek paplašināts studiju programmas aprobācijas tvērums, vienlaikus piešķirot LU projektam, DU projektam un LiepU projektam papildu finansējumu. Vienlaikus turpināsies arī studiju programmas vienota komunikācija un centralizēta studējošo un izglītības iestāžu piesaiste un atlase nākamajai uzņemšanai studiju programmā.  Ierosinātie grozījumi 8.2.1. SAM MK noteikumos atbilst 8.2.1. SAM mērķim – samazināt studiju programmu fragmentāciju un stiprināt resursu koplietošanu, jo tiks veikta vienota studiju programmas komunikācija, centralizēta studējošo un izglītības iestāžu piesaiste un atlase visām augstskolām, kas īstenos šo programmu, kā arī tiks īstenoti kopīgi studiju programmas aprobācijas pasākumi.  Noteikumu projektam būs pozitīva ietekme uz LU projektu, LiepU projektu un DU projektu. Grozījumi augstskolu projektos nav uzskatāmas par būtiskām izmaiņām Regulas Nr. 1303/2013 71. panta izpratnē.[[13]](#footnote-13)  **II.** 8.2.1. SAM MK noteikumu pilnveide  Šobrīd 8.2.1. SAM MK noteikumi nosaka, ka pirmās kārtas ietvaros attiecināmas ir jauno pedagoģijas studiju programmu publicitātes izmaksas tikai par projektā izstrādātajām studiju programmām. Skaidrojam, ka visas jaunās pedagoģijas studiju programmas ir izstrādātas 8.2.1.SAM augstskolu projektos savstarpējā sadarbībā ar pārējām augstskolām, līdz ar to ir gadījumi, kad augstskolas īsteno arī citu augstskolu 8.2.1.SAM projektos izstrādātās jaunās pedagoģijas studiju programmas. Tādējādi 8.2.1. SAM MK noteikumos nepieciešams precizēt pirmās kārtas atbalstāmās darbības formulējumu par jauno pedagoģijas studiju programmu publicitāti 19.4. apakšpunktā, kā arī attiecināmo izmaksu formulējumu par jauno pedagoģijas studiju programmu publicitāti 20.1.11. apakšpunktā, paredzot, ka publicitātes izmaksas ir attiecināmas ne tikai uz konkrētās augstskolas projekta ietvaros izstrādātajām pedagoģijas studiju programmām, bet ir attiecināmas arī uz pārējām 8.2.1.SAM ietvaros izstrādātajām jaunajām pedagoģijas studiju programmām. Līdz ar to augstskolām 8.2.1.SAM projekta ietvaros tiktu nodrošināta iespēja īstenot visu jauno pedagoģijas studiju programmu publicitāti.  Papildus 8.2.1. SAM MK noteikumos nepieciešams precizēt atbalstāmās darbības par studiju virzienu akreditāciju EQAR aģentūrā skaidrojumu 8.2.1. SAM MK noteikumu 19. punktā (pirmā kārta) un 27. punktā (otrā kārta), kā arī attiecināmo izmaksu par studiju virziena akreditācijas izmaksām EQAR aģentūrā skaidrojumu 8.2.1. SAM MK noteikumu 20. punktā (pirmā kārta) un 28. punktā (otrā kārta), ņemot vērā, ka Ministru kabineta 2018. gada 11. decembra noteikumu Nr. 793 „Studiju virzienu atvēršanas un akreditācijas noteikumi” (turpmāk – noteikumi Nr. 793) 2.5. apakšpunkts nosaka, ka studiju kvalitātes komisija lemj par tādas studiju programmas iekļaušanu studiju virziena akreditācijas lapā, kas licencēta pēc studiju virziena akreditācijas, ja augstskola vai koledža divu gadu laikā pēc licencētās studiju programmas īstenošanas uzsākšanas ir saņēmusi divu Akadēmiskās informācijas centra apstiprinātu ekspertu, no kuriem vismaz viens ir ārvalsts eksperts, vērtējumu par studiju programmu atbilstoši noteikumu Nr. 793 17. punktam. Līdz ar to 8.2.1. SAM MK noteikumu 19. un 27. punkts tiek papildināts ar norādi uz licencētas studiju programmas iekļaušanu studiju virziena akreditācijas lapā, kā arī 20. un 28. punkts tiek papildināts ar norādi uz attiecināmām izmaksām licencētas studiju programmas iekļaušanai studiju virziena akreditācijas lapā, lai augstskolas 8.2.1. SAM projektu ietvaros nepieciešamības gadījumā varētu izpildīt noteikumu Nr. 793 prasības.  Vienlaikus 8.2.1. SAM MK noteikumos tiek precizēti izmaksu attiecināšanas nosacījumi pirmās un otrās kārtas ietvaros projekta īstenošanas personālam (20., 28. punkts), paredzot iespēju attiecināt izmaksas, kas radušās saistībā ar atbalstāmās darbības īstenošanu par studiju virzienu akreditāciju EQAR aģentūrā. Šādu izmaksu nepieciešamība pamatojama ar akreditācijas dokumentu sagatavošanu iesniegšanai EQAR aģentūrā, papildu informācijas sagatavošanu un dokumentu pilnveidi. Projekta īstenošanas personālam šādu izmaksu attiecināšana ir jau noteikta pie studiju programmu licencēšanas, tādējādi tiks noteikta vienota pieeja 8.2.1. SAM MK noteikumos.  **Noteikumu projekts**:   1. palielina LU projektam pieejamo kopējo attiecināmo finansējumu par 1 053 216EUR, nosakot, ka tas ir 3 265 466 EUR; 2. palielina DU projektam pieejamo kopējo attiecināmo finansējumu par 26 022 EUR, nosakot, ka tas ir 658 872 EUR; 3. palielina LiepU projektam pieejamo kopējo attiecināmo finansējumu par 20 239EUR, nosakot, ka tas ir 514 799EUR; 4. precizē pirmās kārtas ietvaros atbalstāmo darbību „jauno pedagoģijas studiju programmu aprobācija”, nosakot, ka attiecībā uz otrā līmeņa profesionālo augstākās izglītības studiju programmu, studiju programmas aprobācija ietver arī papildu atbalsta pasākumus studiju programmas absolventiem gadu pēc studiju pabeigšanas; 5. paredz mērķstipendiju izmaksu otrā līmeņa profesionālās augstākās izglītības studiju programmas absolventiem 120 EUR mēnesī pirmā gada laikā pēc studiju pabeigšanas; 6. precizē, ka attiecībā uz otrā līmeņa profesionālās augstākās izglītības studiju programmu augstskolām nav nepieciešams izstrādāt atsevišķu nolikumu par mērķstipendiju saņemšanas kritērijiem un nosacījumiem; 7. precizē pirmās kārtas atbalstāmās darbības un izmaksu formulējumu par jauno pedagoģijas studiju programmu publicitāti, paredzot, ka projekta ietvaros publicitātes izmaksas ir attiecināmas arī tām studiju programmām, kas nav izstrādātas konkrētās augstskolas projektā; 8. precizē pirmās un otrās kārtas atbalstāmās darbības par studiju virzienu akreditāciju EQAR aģentūrā skaidrojumu, papildinot to ar licencētas studiju programmas iekļaušanu studiju virziena akreditācijas lapā, kā arī precizē attiecināmo izmaksu skaidrojumu, paredzot 8.2.1. SAM projektos arīizmaksas licencētas studiju programmas iekļaušanai studiju virziena akreditācijas lapā; 9. precizē izmaksu attiecināšanas nosacījumus projekta īstenošanas personālam saistībā ar atbalstāmo darbību par studiju virzienu akreditāciju EQAR aģentūrā. |
| 3. | Projekta izstrādē iesaistītās institūcijas un publiskas personas kapitālsabiedrības | IZM. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tiesiskais regulējums ietekmē 8.2.1. SAM pirmās kārtas finansējuma saņēmējus – LU, DU, LiepU, kā arī sadarbības partneri – nevalstisko organizāciju, pārējos 8.2.1. SAM finansējuma saņēmējus (attiecībā uz licencētas studiju programmas iekļaušanas iespējām studiju virziena akreditācijas lapā un projekta īstenošanas personāla izmaksu attiecināšanu saistībā ar studiju virzienu akreditāciju EQAR aģentūrā). |
| 2. | Tiesiskā regulējuma ietekme uz tautsaimniecību un administratīvo slogu | Administratīvais slogs palielinās 8.2.1. SAM pirmās kārtas finansējuma saņēmējiem – LU, DU, LiepU, kā arī sadarbības partnerim – nevalstiskajai organizācijai. Vienlaikus noteikumu projekts paredz papildu finansējuma piešķiršanu augstskolu projektiem 2021./2022. akadēmiskajā gadā: 1) studiju programmas komunikācijai, centralizētai studējošo un izglītības iestāžu piesaistei un atlasei, 2) studiju programmas papildu aprobācijas pasākumiem. Pirmo darbību plānots deleģēt sadarbības partnerim – nevalstiskajai organizācijai. Otro darbību daļēji plānots deleģēt sadarbības partnerim – nevalstiskajai organizācijai. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība nodrošināta konsultējoties ar nozares nevalstiskajām organizācijām un nozares pārstāvjiem informatīvā ziņojuma saskaņošanas procesa ietvaros. Noteikumu projekts izstrādāts, ņemot vērā informatīvajā ziņojumā ietvertos priekšlikumus. |
| 2. | Sabiedrības līdzdalība projekta izstrādē | Noteikumu projekts publicēts IZM tīmekļvietnē [www.izm.gov.lv](http://www.izm.gov.lv) (sadaļā Aktualitātes → Sabiedrības līdzdalība → Sabiedriskajai apspriešanai nodotie normatīvo aktu projekti → Sabiedrības līdzdalība → Sabiedriskajai apspriešanai nodotie normatīvo aktu projekti 2021. g.) un aicinot sabiedrības pārstāvjus rakstiski sniegt viedokli par noteikumu projektu tā izstrādes stadijā – nosūtot viedokli elektroniski uz elektronisko pasta adresi: [pasts@izm.gov.lv](mailto:pasts@izm.gov.lv). Sabiedrības pārstāvji var līdzdarboties noteikumu projekta izstrādē, sniedzot atzinumu un viedokli par noteikumu projektu. |
| 3. | Sabiedrības līdzdalības rezultāti | Sabiedrības pārstāvju komentāri, iebildumi un priekšlikumi tiks izvērtēti un iespēju robežās ņemti vērā. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | IZM, Centrālā finanšu un līgumu aģentūra (turpmāk – CFLA), LU, DU, LiepU, sadarbības partneris – nevalstiskā organizācija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projektam nav ietekmes uz pārvaldes funkcijām un institucionālo struktūru.  Noteikumu projekta izpildes rezultātā nav plānota jaunu institūciju izveide, esošu institūciju likvidācija vai reorganizācija. |
| 3. | Cita informācija | Noteikumu projekta īstenošana tiks nodrošināta piešķirtā finansējuma ietvaros un papildu finansējums no valsts budžeta nebūs nepieciešams.  Nepieciešami grozījumi LU, DU un LiepU noslēgtajās vienošanās par 8.2.1. SAM pirmās kārtas projektu īstenošanu ar CFLA. |

Izglītības un zinātnes ministre A. Muižniece

Vīza:

Valsts sekretārs J. Volberts

|  |  |
| --- | --- |
|  |  |

Kalva 67047941

[Inese.Kalva@izm.gov.lv](mailto:Inese.Kalva@izm.gov.lv)

1. Otrā līmeņa profesionālā augstākās izglītības studiju programma „Skolotājs” – studiju programma pedagoga profesionālās kvalifikācijas ieguvei pēc studijām citā jomā. [↑](#footnote-ref-1)
2. Pieņemts zināšanai Ministru kabineta 2020. gada 21. janvāra sēdē. Pieejams: http://tap.mk.gov.lv/lv/mk/tap/?pid=40476411&mode=mk&date=2020-01-21 [↑](#footnote-ref-2)
3. Ministru kabineta 2020. gada 28. janvāra noteikumi Nr. 52 „Grozījumi Ministru kabineta 2018. gada 9. janvāra noteikumos Nr. 27 "Darbības programmas "Izaugsme un nodarbinātība" 8.2.1. specifiskā atbalsta mērķa "Samazināt studiju programmu fragmentāciju un stiprināt resursu koplietošanu" pirmās un otrās projektu iesniegumu atlases kārtas īstenošanas noteikumi” [↑](#footnote-ref-3)
4. Ministru kabineta 2020. gada 14. jūlija noteikumi Nr. 436 „Grozījumi Ministru kabineta 2018. gada 9. janvāra noteikumos Nr. 27 "Darbības programmas "Izaugsme un nodarbinātība" 8.2.1. specifiskā atbalsta mērķa "Samazināt studiju programmu fragmentāciju un stiprināt resursu koplietošanu" pirmās un otrās projektu iesniegumu atlases kārtas īstenošanas noteikumi” [↑](#footnote-ref-4)
5. Sk. informatīvā ziņojuma 1. tabulu, 34.lp. [↑](#footnote-ref-5)
6. Budžeta vietu sadalījums starp augstskolām var tikt precizēts atbilstoši uzņemšanas rezultātiem studiju programmā, ņemot vērā, ka atlasi izturējušie reflektanti varēs izvēlēties augstskolu, kurā studēt. [↑](#footnote-ref-6)
7. Atlasi uzsāka 453 kandidāti [↑](#footnote-ref-7)
8. Projekts „Latvijas Universitātes inovatīvas, pētniecībā balstītas studiju virziena “Izglītība, pedagoģija un sports” studiju programmas”, Nr. 8.2.1.0/18/I/004 [↑](#footnote-ref-8)
9. Projekts „Studiju programmu fragmentācijas samazināšana LiepU”, Nr. 8.2.1.0/18/I/002 [↑](#footnote-ref-9)
10. Projekts „Daugavpils Universitātes studiju virziena “Izglītība, pedagoģija un sports” modernizācija Latvijas izglītības sistēmas ilgtspējīgai attīstībai”, Nr. 8.2.1.0/18/I/005 [↑](#footnote-ref-10)
11. Finansējums katrai augstskolai šobrīd norādīts indikatīvi, finansējums iespējams tiks precizēts atbilstoši apstiprinātajiem studējošo atlases rezultātiem, ko var vēl ietekmēt atbilstošu izglītības iestāžu atlase, līdz noteikumu projekta iesniegšanai MK. [↑](#footnote-ref-11)
12. Indukcijas gada atbalsts plānots ar 2021.gada jūliju [↑](#footnote-ref-12)
13. Eiropas Parlamenta un Padomes 2013. gada 17. decembra Regula (ES) Nr. 1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006 [↑](#footnote-ref-13)